Det midlertidige forbud mod minkavl i Danmark udløb ved årsskiftet. Lørdag ankom de første mink så. Endda 753 af slagsen. Ved 7-tiden ankom de første avlsdyr til en farm på Thyholm efter en længere tur i en lastbil fra Norge. Det faktum vækker glæde hos Louise Simonsen, der er formand for Danske Mink. Jeg er glad og ser frem til at hjælpe til (med at få dem ind på farmen, red.). Dyrene skal på plads, så skal de have noget halm og foder, og så skal vi nok lige kramme hinanden og være meget godt tilfredse med, at vi har fået mink hjem igen, siger hun. Krav til minkavlere Det bliver dog langt fra lige så gnidningsfrist at være minkavler sammenlignet med før corona. - Det kommer til at foregå sådan, at vi har en vogn, hvor vi skal bade, når vi skal ind og ud af farmen. Desuden skal vi bruge maske og visir. Tilmed kommer Fødevarestyrelsen hver uge forbi og tager 60 svælgprøver på minkene, siger Louise Simonsen, inden hun gør det klart, at man bør lempe restriktionerne. - Jeg forventer selvfølgelig, at der bliver en ændring i de her tests og krav, ligesom der har været i resten af vores samfund med corona, siger hun. Louise Simonsen fortæller til TV2 Nord, at hun ikke kender den eksakte dato for, hvornår der kommer flere mink til Danmark, men hun oplyser, at der er bestilt dyr hjem fra Spanien og Finland. Det er 13 minkavlere, som har takket ja til muligheden for at få tilladelse til at holde mink igen. Det var 4. november 2020, at statsminister Mette Frederiksen (S) holdt det famøse pressemøde, hvor hun fortalte, at alle mink skulle aflives. Herefter blev 16 millioner aflivet.
753 mink ankom lørdag til Thyholm.